Engen reageer op waaghalsige trollie-manSkermskoot uit een van die video’s. Engen, aan wie se vragmotor ŉ man homself vasgemaak het vir ŉ “prettige” rit op die N4-Wes naby Pretoria, het Donderdag aan Maroela Media gesê die brandstofmaatskappy is “uiters bekommerd” oor die video’s wat die ronde op sosiale media doen. “Engen beskou die saak in ŉ ernstige lig. As ŉ maatskappy wat aan streng veiligheidspraktyke en -prosedures voldoen, handhaaf Engen ŉ ononderhandelbare verbintenis tot veiligheid wat op alle vlakke van sy bedrywighede omarm en bevorder word.” Die ganse land was die afgelope week in rep en roer oor die waaghalsige man wat Sondag sy winkeltrollie aan ŉ brandstofvragmotor vasgemaak het en in die reën agter die vragmotor op ŉ snelweg aangesleep is. Video’s van die man, wat vanuit ŉ paar verskillende hoeke afgeneem en op sosiale media versprei is, wys hoe die man skaterlag en opgewonde wuif vir die onbekende mense wat dié jolige – en gevaarlike – affêre verfilm. Die maatskappy het lede van die publiek bedank wat die Engen Bulk Fuel-vragmotorbestuurder in kennis gestel van die saak en loof die bestuurder dat hy die vragmotor op ŉ veilige wyse tot stilstand gebring het. “Nadat die bestuurder ondersoek ingestel het, het die man in die trollie van die toneel af verdwyn. Geen beserings is aangemeld nie.” Engen versoek ook die publiek om hulself nie aan dié soort “uiters gevaarlike gedrag” skuldig te maak nie. “Ons moedig ook motoriste en gemeenskappe aan om sogenaamde truck surfers by die SAPD aan te gee, aangesien dit moontlik ŉ lewe kan red en mede-motoriste, voetgangers en padgebruikers sal beskerm.” Maroela Media het vroeër berig owerhede beplan om dié “ryloper” op te spoor en tot verantwoording te roep. Sello Maremane, woordvoerder van die Gautengse verkeerspolisie, sê ŉ ondersoek na die beweerde onwettige rygeleentheid is reeds van stapel gestuur. Die ryloper sal na verwagting binnekort vasgetrek en aangekla word. Maremane het egter nie enige besonderhede oor die man se identiteit gegee nie.